C 40/17

A mezőgazdasági termékek és az élelmiszerek ágazatában egy oltalom alatt álló eredetmegjelöléshez vagy egy oltalom alatt álló földrajzi jelzéshez kapcsolódó termékleírás jóváhagyott standard módosításának a 664/2014/EU felhatalmazáson alapuló bizottsági rendelet 6b. cikkének (2) és (3) bekezdésében említett közzététele

(2023/C 40/07)

Ez a közlemény a 664/2014/EU felhatalmazáson alapuló bizottsági rendelet (1) 6b. cikke (5) bekezdésének megfelelően kerül közzétételre.

Standard módosítás jóváhagyásáról szóló közlemény (az 1151/2012/EU rendelet alapján)

„Wiśnia nadwiślanka”

EU-szám: PDO-PL-0586-AM01

A kérelem benyújtásának időpontja: 2022.10.26.

OFJ ( ) OEM (X)

1. A termék elnevezése

„Wiśnia nadwiślanka”

2. Az a tagállam, amelyhez a földrajzi terület tartozik

Lengyelország

3. A standard módosítást közlő tagállami hatóság

Mezőgazdasági és Vidékfejlesztési Minisztérium ul. Wspólna 30, 00-930 Varsó Lengyelország

oznaczenia@minrol.gov.pl

4. A jóváhagyott módosítás(ok) ismertetése

Földrajzi terület

Ismertetés

A termékleírás 5. pontjának és az egységes dokumentum 4. pontjának szövege (A földrajzi terület tömör meghatározása):

„A »wiśnia nadwiślanka« meggy az alábbi földrajzi területen terem:

a Mazóviai vajdaságban lipski körzet, a Lipsko, Sienno, Solec n/Wisłą községekben,

a Świętokrzyski vajdaságban opatowski körzet, az Ożarów és Tarłów községekben,

a Lublini vajdaságban kraśnicki körzet, az Annopol községben,”

helyébe a következő szöveg lép:

„A »wiśnia nadwiślanka« meggy az alábbi földrajzi területen terem:

a mazóviai (Mazowieckie) vajdasági Lipsko körzetben Lipsko, Sienno, Solec nad Wisłą és Rzeczniów községekben,

a Szentkereszt (Świętokrzyskie) vajdasági Opatów körzetben Ożarów és Tarłów községekben, és Ostrowiec körzetben Ostrowiec Świętokrzyski, Bałtów és Bodzechów községekben,

– a lublini (Lubelskie) vajdasági Kraśnik körzetben Annopol községben.”

A módosítás kiterjeszti a földrajzi területet Rzeczniów, Ostrowiec Świętokrzyski, Bałtów és Bodzechów településekre.

Ezek a települések közvetlenül a fő terület szomszédságában helyezkednek el, talajuk és éghajlatuk azonos, és termelőik ugyanazzal a tudással rendelkeznek. Ez lehetővé teszi a kérelemben meghatározott jellemzőkkel rendelkező „wiśnia nadwiślanka” meggy termesztését és bevezetését, valamint a megfelelő hozam elérését. A terület egyedi jellegét meghatározó fő talajtényező a mészkő alapkőzet és a vízfolyások, ideértve a Kamienna folyót is, amelyek a virágzás során enyhébbé teszik az éghajlati feltételeket, lehetővé téve a virágok hatékony beporzását és megtermékenyítését. Ezeken a településeken a „wiśnia nadwiślanka” meggyültetvények száma egyre növekszik (noha eddig kevés ilyen ültetvény volt), ami a legjobb bizonyítéka annak, hogy ezen a területen lehetséges az ilyen típusú meggy termesztése.

Ez a módosítás földrajzi területet érint, és mint ilyen az 1151/2012/EU rendelet 53. cikkének (2) bekezdésében foglaltak szerinti standard módosítás fogalmának a körébe tartozik; ez a módosítás nem tartozik az 53. cikk (2) bekezdésének a)–d) pontjában említett módosítások kategóriájába.

A módosítás az egységes dokumentumot érinti

EGYSÉGES DOKUMENTUM

„Wiśnia nadwiślanka”

EU-szám: PDO-PL-0586-AM01 – 2022.10.26.

OFJ ( ) OEM (X)

1. Elnevezés (OEM vagy OFJ)

„Wiśnia nadwiślanka”

2. Tagállam vagy harmadik ország

Lengyelország

3. A mezőgazdasági termék vagy élelmiszer leírása

3.1. A termék típusa [a XI. mellékletben szereplő felsorolás alapján]

1.6. osztály: Gyümölcs, zöldségfélék és gabonafélék, frissen vagy feldolgozva

3.2. Az 1. pontban szereplő elnevezéssel jelölt termék leírása

A „Wiśnia nadwiślanka” oltalom alatt álló elnevezés alatt kizárólag a „sokówka odroślowa” típusú meggyfa (lédús meggyet termő fák, amelyek szaporítása sarjaztatás útján történik) gyümölcse értékesíthető.

Ezen oltalom alatt álló eredetmegjelölés a „wiśnia nadwiślanka” meggyfa gyümölcsét jelöli, amelyet feldolgozóipari felhasználásra, vagy kiváló íze miatt közvetlen fogyasztásra is termesztenek. A „Wiśnia nadwiślanka” meggyfa, amely a Lengyelországban megtalálható sokówka odroślowa típusú meggyfák közé tartozik, a Visztula – lengyelül Wisła – folyó mentén honos, innen ered a neve (jelentése: „a Visztula mentéről származó meggy”), amelynek latin megfelelője nincsen. A törpemeggyfa nemesítésével kapott fajtáról van szó, amelynek szaporítása sarjaztatással történik, és csepleszmeggy (Prunus fruticosa Pall.) néven is ismert. A rózsafélék (Rosaceae Juss.) családjába, a csonthéjasok (Prunoideae) alcsaládjába, a Prunus nemzetség (Prunus L.) Cerasus (Mill.) alnemzetségébe tartozik. Azt a tényt, hogy a „wiśnia nadwiślanka” meggyfa a Prunus fruticosa Pall.-ból ered, igazolja a szaporítási eljárás, a gyümölcs mérete, színének intenzitása, valamint hogy a Prunus fruticosa Pall. példányai a termőterület néhány természetes csoportosulásában még vadon is megtalálhatók. A „wiśnia nadwiślanka” meggyfa gyümölcse aránylag kisebb, mint a Prunus avium L., a Prunus cerasus L. vagy ezek hibridjeitől származó fajtáké.

A „sokówka” kifejezés azt jelöli, hogy a gyümölcs – húsának intenzív színe miatt – elsősorban gyümölcslé (lengyelül sok) alapanyagául szolgál. A gyümölcs magjának színe sötét, hasonlít a húsáéhoz. Az „odroślowa” kifejezés arra utal, hogy az ültetését követő ötödik évben az ilyen típusú meggyfák sarjakat hajtanak, amelyekkel a növény szaporítható.

A „wiśnia nadwiślanka” meggy színe élénk, a sötétvöröstől a bordóig terjed, a szín a gyümölcs teljes felületén homogén. Formája enyhén lapított gömb. A gyümölcshús és a mag tömegének aránya a fa életkorától függ és rendszerint 9,4 és 11,3 % közé esik. A gyümölcs átlagos átmérője 12–20 mm, a tömege 1,6 és 3,3 gramm közé esik a fa életkorától és elhelyezkedésétől függően. A kedvező időjárás és a kiegészítő lombtrágyázás nagyobb gyümölcsöket eredményezhetnek, amelyek átmérője a 25 mm-t, tömegük pedig a 4 grammot is elérheti. A gyümölcs húsa sötétvörös színű, mely szín a gyümölcs teljes felületén egységes. Az élénk szín a feldolgozás után is megmarad. A gyümölcs nagyon illatos, íze és aromája a meggyre jellemző. Nagyon intenzív, enyhén savanykás ízű.

Felhasználásától függetlenül a „wiśnia nadwiślanka” meggyfa gyümölcsének egészségesnek és romlóhibától, valamint látható idegen testtől mentesnek kell lennie; továbbá károsítóktól, károsítók miatti elváltozásoktól, rendellenes külső nedvességtől, valamint minden idegen szagtól és íztől is mentesnek kell lennie.

A „wiśnia nadwiślanka” meggyfa ipari feldolgozásra szánt gyümölcsét szár nélkül kell szüretelni, amikor a héja már elérte a végleges színt. A gyümölcsök lehetnek különböző méretűek, mutathatnak napfény vagy jégverés okozta elváltozásokat, amennyiben megőrzik a „wiśnia nadwiślanka” meggy sajátos jellemzőit.

A „wiśnia nadwiślanka” meggyfa közvetlen fogyasztásra szánt gyümölcsét kézzel kell szüretelni. A gyümölcsöknek sérülésmentesnek kell lenniük, és friss küllemmel kell rendelkezniük.

3.3. Nyersanyagok (kizárólag feldolgozott termékek esetében) és takarmány (kizárólag állati eredetű termékek esetében)

–

3.4. Az előállítás azon műveletei, amelyeket a meghatározott földrajzi területen kell elvégezni

Az előállítás valamennyi műveletét a meghatározott földrajzi területen kell végrehajtani. A gyümölcsösöknek a 4. pontban meghatározott földrajzi területen kell elhelyezkedniük, meszes vagy agyagos-meszes talajon. A csemetéket az előbb említett földrajzi területen elhelyezkedő, legalább ötéves termő gyümölcsösökből származó sarjakból nyerik. A tenyészterület nem lehet kisebb, mint 4 x 2 méter, így minden csemetére 8 m2 talajterület jut. A trágyázás során figyelembe kell venni a gyümölcsösök vonatkozásában alkalmazandó szabályokat.

A „wiśnia nadwiślanka” meggyfa közvetlen fogyasztásra szánt gyümölcsét kézzel kell szüretelni. Júliusban a gyümölcsöt szárral szüretelik, míg később szár nélkül is szedhető.

A szüretet követő 24 órán belül a feldolgozóüzembe érkező „wiśnia nadwiślanka” meggyet nem szükséges hűteni. Ennél hosszabb ideig tartó tárolás esetén azonban megfelelően hűteni kell.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

A közvetlen fogyasztásra szánt meggyet 0,5 és 5 kg közötti tömeget tartalmazó egységekbe csomagolják.

A „wiśnia nadwiślanka” meggyfa feldolgozásra szánt gyümölcsét maximum 13 kg tiszta tömegű, rácsos tárolóedényekbe, vagy a raklapos láda kapacitásának megfelelő tömegű, zárt fenekű raklapos ládákba csomagolják.

A „wiśnia nadwiślanka” meggyfa gyümölcsének csomagolása megfelelő kiszerelésben, közvetlenül a szüret helyszínén történik. E követelményt annak érdekében vezették be, hogy biztosítsák a megfelelő termékminőséget és az eredet nyomon követését és ellenőrzését.

3.6. A bejegyzett elnevezést viselő termék címkézésére vonatkozó egyedi szabályok

–

4. A földrajzi terület tömör meghatározása

A „wiśnia nadwiślanka” meggy az alábbi földrajzi területen terem:

a mazóviai (Mazowieckie) vajdasági Lipsko körzetben Lipsko, Sienno, Solec nad Wisłą és Rzeczniów községekben,

a Szentkereszt (Świętokrzyskie) vajdasági Opatów körzetben Ożarów és Tarłów községekben, és Ostrowiec körzetben Ostrowiec Świętokrzyski, Bałtów és Bodzechów községekben,

– a lublini (Lubelskie) vajdasági Kraśnik körzetben Annopol községben.

5. Kapcsolat a földrajzi területtel

A „wiśnia nadwiślanka” meggy földrajzi termőterülete a Visztula völgyében található, amelyet kedvező környezeti adottságok, valamint meszes vagy agyagos-meszes talajok jellemeznek. A felső talajréteg, amelynek vastagsága általában nem haladja meg a 0,5 métert, kemény mészkő kőzeten terül el. A fent leírt földrajzi területen uralkodó időjárási viszonyokat is Lengyelország leghosszabb folyója, a Visztula melletti fekvése befolyásolja, amely különleges mikroklímát biztosít a folyó menti területnek. A „wiśnia nadwiślanka” meggy földrajzi területén a virágzás idején fagyok is előfordulhatnak, ami változékonnyá teszi az évek során a gyümölcsfejlődést; e fagyok hatását ugyanakkor minimalizálja a Visztula folyó felmelegítő hatása. A meghatározott földrajzi területen tehát a meggy viszonylag nagy biztonsággal termeszthető.

A földrajzi termőterület talaja főként semleges és lúgos, a „wiśnia nadwiślanka” meggy pedig jól tűri a 7-nél magasabb pH-értékű talajt, szemben más fajtákkal, amelyeknél a talaj optimális pH-értéke 6,7 és 7,1 közé esik. E talaj magas pH-értékét a mész magas (1 000 mg/liter fölötti) aránya adja.

A földrajzi terület sajátosságához hozzáadódnak a helyi termelők ismeretei és tudása. E termelők megtanulták a régióra jellemző meggy termesztését, valamint az ott uralkodó talajtani és éghajlati viszonyokhoz alkalmazkodó termesztési módot. Ezt mindenekelőtt az is bizonyítja, hogy a termesztési hely talajának típusától függően alakítják ki az ültetvények sűrűségét, ehhez igazítják a hajtások eltávolításának módszerét, valamint a növények öt éves korától kezdődően távolítják el a sarjakat. Amennyiben e sarjakat nem távolítják el, az ültetvények elgazosodhatnak, a növény-egészségügyi körülmények romlanak, a gyümölcsök mérete, valamint a hozam is csökken. Figyelembe véve a „wiśnia nadwiślanka” meggy betegségekkel szembeni nagy ellenállóképességét, lényeges, hogy megfelelő növényvédelmi intézkedéseket is végrehajtsanak. Ezek az intézkedések különösen a cseresznyelégy (Rhagoletis cerasi) elleni küzdelmet érintik, amelyeknek felnőtt példányai a nemesített gyümölcsfajták esetében szokatlan időszakokban támadják meg a „wiśnia nadwiślanka” meggyfa gyümölcsét, azaz magas tavaszi hőmérséklet esetén és e fa korai virágzásakor.

A termék sajátosságai

A „Wiśnia nadwiślanka” meggy jellemzői az alábbiak:

— a nemesített fajták gyümölcseinél jelentősen kisebb méret,

— a gyümölcslé nagyon intenzív színe,

— nagyon magas antocián-tartalom, amely 100 grammonként meghaladja a 115 mg-ot (a HPLC-módszer szerint),

— magas, 16 és 23 Brix-fok közötti refrakciós mutató,

— magas, 13 % feletti cukortartalom,

— magas, almasavban kifejezve legalább 1,4 %-os (szerves) savtartalom, 8,1 pH.

A „wiśnia nadwiślanka” meggy antocián-tartalma legalább 20 %-kal haladja meg a „Łutówka” meggyét, amely a Lengyelországban termesztett legnépszerűbb meggyfajta, és amelyről azt tartják, hogy a legalkalmasabb a feldolgozásra. Az eltérés akár a 100 %-ot is elérheti. Az előbbiekben említett különbség és a szóban forgó paraméter értéke az év légköri viszonyaitól, valamint a tő elhelyezkedésétől függ.

A „wiśnia nadwiślanka” meggy másik jellemzője, hogy a kocsány eltávolítása nyomán keletkezett mélyedésben (különösen a szüret első heteiben) a gyümölcs leve enyhén kifolyva megdermed, így megakadályozva a lé további kifolyását, és biztosítva, hogy a gyümölcs ugyanannyi ideig legyen eltartható, mint a nemes fajták.

A földrajzi terület és a termék minősége vagy jellemzői közötti okozati kapcsolat

A sokówka odroślowa típusú meggyfák eredetileg a Słupia Nadbrzeżna régióban teremtek. Idővel elterjedtek a Visztula folyó mentén a hasonló talajtani és éghajlati viszonyokkal rendelkező területeken is. A Visztula folyó menti, jól körülhatárolt területen való jelenlétére utalva nevezték el a helyi meggyfafajtából (sokówka odroślowa) származó meggyet „wiśnia nadwiślanka”-nak.

A magas mésztartalmú, lúgos talajon növő fák nem élnek túl sokáig (20–25 évig); gyümölcseik kisebbek, illatosabbak és élénkebb színűek. Agyagos talajon, ahol a mészkőréteg mélyebben helyezkedik el, 50 évnél idősebb fák is találhatók, amelyek gyümölcse nagyobb és kevésbé illatos. Az altalajban kimutatható kalcium okozza a gyümölcs levének magas ásványi- és tápanyag-tartalmát, amelyről a gyümölcskivonat viszonylag magas színezék- és koncentrátum-tartalma is tanúskodik. A gyümölcs kiváló ízbeli jellemzőkkel rendelkezik, ezért nagyon keresett a feldolgozóiparban. E gyümölcsjellemzők semlegesnél alacsonyabb pH-értékkel rendelkező és alacsony kalciumtartalmú talajon nem érhetők el.

A más földrajzi területre telepített sokówka odroślowa helyi fajta növekedése általában megfelelő, gyümölcseinek fejlődésében azonban súlyos problémák figyelhetők meg. E problémákat a kielégítő gyümölcstermést megakadályozó, viszonylag korai virágzás és a tavaszi hőmérséklet-csökkenés miatti károk okozzák. A meghatározott földrajzi területétől eltérő mikroklíma következtében nagyobb gyümölcsök fejlődnek, amelyek víztartalma magasabb, kivonattartalma pedig kevesebb.

A talaj sajátos minőségének és a folyó közelségének együttes hatása nemcsak a növekedésben és a virágzásban, hanem a magas fokú gyümölcsfejlődésben és a fent ismertetett jellemzőkkel bíró, kiváló minőségű gyümölcstermésben is megmutatkozik. A gyümölcsök minősége szorosan és elválaszthatatlanul összefügg a gyümölcsösök földrajzi fekvésével, valamint az érintett terület talajtani és éghajlati viszonyaival. A meghatározott földrajzi területre jellemző talajtani és éghajlati viszonyok között az egyéb meggyfafajták gyümölcsének növekedése és fejlődése nehézségekkel jár.

A termék végső minőségét a „wiśnia nadwiślanka” meggy sajátos környezetén túlmenően a helyi termelők fent leírt kivételes tudása is jelentősen befolyásolja.

Hivatkozás a termékleírás közzétételére

https://www.gov.pl/web/rolnictwo/produkty-zarejestrowane-jako-chronione-nazwy-pochodzenia-chronione-oznaczenia-geograficzne-oraz-gwarantowane-tradycyjne-specjalnosci

(1) SL L 179, 19.6.2014., str. 17.